
A hírmédiába vetett bizalom változása Magyarországon – 2002-es hírlapok és 2023-as híroldalak összehasonlítása kvalitatív szempontból

Kulcsszavak: hírmédia; hitelesség; kredibilitás
Pályamunkámban a 2002-es hírújságok és a 2023-as online híroldalak stílus- és vizuális jellemzőit hasonlítottam össze, különös figyelmet fordítva azon elemekre, melyek befolyásolják a hírmédiába vetett bizalmat. Kiindulópontom a magyar hírmédia bizalmi válságának elemzése volt, amely a legfrissebb nemzetközi adatok alapján globálisan az egyik legkritikusabb. A szakirodalmi áttekintés során feltártam a hitelességet aláásó tényezőket, mint például az álhírek elterjedése, a politikai polarizáció, valamint a médiaipar változásai. Külön figyelmet szenteltem a hitelességkutatásnak, valamint a stílus- és vizuális jelzések kredibilitásra gyakorolt hatásának. Kutatásomban kvalitatív tartalomelemzés módszerét alkalmazva 75 cikket vizsgáltam, amelyeket szakértői mintavétellel választottam ki. Elemzésemben a stílus- és vizuális jegyeket vizsgáltam, ideértve a híroldal struktúráját, a címadást, a vizuális tartalmakat (pl. képek, grafikai elemek), valamint a szövegek nyelvi és formai jellemzőit. Olyan hitelességromboló elemeket kerestem, mint a figyelemfelkeltő („clickbait”) címek és vizuális elemek, a cikkek szóhasználata, a reklámok túlsúlya, vagy az amatőr szerkesztési megoldások, illetve hitelességet növelő tényezőket, például a professzionális elrendezést és strukturáltságot. Eredményeim alapján a 2002-es hírújságok professzionálisabb megjelenést és objektívebb tartalmat nyújtottak, ami növelte hitelességüket. A 2023-as híroldalak ezzel szemben gyakran alkalmaztak provokatív, figyelemfelkeltő elemeket, melyek rontják a bizalom érzetét. A reklámok túlsúlya, a celebritásokat és szenzációhajhász tartalmakat középpontba állító vizuális anyagok, valamint a obszcén és érzelmektől túláradó kifejezések mind negatív hatással voltak a hírmédiára vetett bizalomra. Eredményeim megerősítik, hogy a hírmédia stílus- és vizuális jegyei szignifikáns hatással vannak a hitelességérzetre. Dolgozatom újdonsága, hogy elsőként vizsgálja a magyar hírmédia hitelességét ezen a dimenzión. Ezenfelül rávilágít arra, hogy a híroldalak minőségének hanyatlása közvetetten hozzájárulhatott a hírmédiába vetett bizalom drasztikus csökkenéséhez, mely napjaink releváns problémája Magyarországon. 



